stanford-oval/wikipedia huggingface dataset:
קארל ברנסטין
פרשת ווטרגייט

בשבת, 17 ביוני 1972, הוטלה על ברנסטין ובוב וודוורד המשימה לכסות פריצה שאירעה באותו הבוקר בבניין ווטרגייט. חמישה פורצים נתפסו בשעת מעשה בבניין, שם שכן מטה המפלגה הדמוקרטית. התברר כי אחד הפורצים הוא סוכן CIA לשעבר, אשר עבד בתפקיד ביטחוני עבור המפלגה הרפובליקנית. מעת אותו אירוע, ברנסטין ובוב וודוורד הצליחו בסדרת דיווחים עיתונאיים למצוא קשר בין הפורצים לקופת מזומנים סודית ולתובע כללי מושחת. ברנסטין היה הראשון שחשד כי הנשיא ניקסון מעורב בפריצה והוא מצא המחאה שקשרה בין הנשיא ניקסון לפריצה. תחקיריהם של וודוורד וברנסטין הובילו לחקירות נוספות של ניקסון ולהתפטרותו ב-9 באוגוסט 1974.
בשנת 1974, שנתיים לאחר הפריצה בווטרגייט וחודשיים לפני התפטרות ניקסון, ברנסטין וודוורד פרסמו את ספרם "כל אנשי הנשיא", ספר שהיה מבוסס על תחקיריהם העיתונאיים ואשר הפך לרב-מכר במשך שישה חודשים. בשנת 1975 עובד הספר לסרט מצליח באותו השם, בו דסטין הופמן גילם את ברנסטין.
כתיבתם העיתונאית על פרשת ווטרגייט זיכתה את ברנסטין ובוב וודוורד בפרס פוליצר בשנת 1973.
לאחר ווטרגייט

ברנסטין עזב את הוושינגטון פוסט בשנת 1977 והחל לחקור את היחסים בין ה-CIA לעיתונות בתקופת המלחמה הקרה. לאחר תחקיר שנמשך שנה הוא פרסם את הסיפור, לאורך 25 אלף מילים, במגזין רולינג סטון. לאחר מכן החל לעבוד עבור רשת החדשות ABC. בין השנים 1980–1984 עמד בראש הדסק של ABC בוושינגטון די.סי. ושימש כעיתונאי הבכיר של הרשת בבירת ארצות הברית. בשנת 1982, בתקופת מלחמת לבנון הראשונה, ברנסטין היה הראשון שדיווח כי שר הביטחון אריאל שרון הטעה את ממשלת ישראל באשר למטרות האמיתיות של הפלישה ללבנון, כאשר טען כי מטרת המבצע היא לייצור אזור ביטחון של 25 ק"מ מצפון לגבול ישראל. ברנסטין המשיך ודיווח על מלחמת לבנון במשך חודשים ארוכים מעת שפרצה.
שנתיים לאחר שעזב את רשת ABC ברנסטין פרסם את ספרו Loyalties: A Son's Memoir (מילולית: "נאמנויות: זכרונות בן") שבו חשף כי הוריו היו חברים במפלגה הקומוניסטית של ארצות הברית. הגילוי הכה גלים כיוון שאף ג'ון אדגר הובר, ראש ה-FBI, ניסה ללא הצלחה להוכיח את חברות הוריו של ברנסטין במפלגה הקומוניסטית.
בשנת 1992, בעת שעבד עבור המגזין טיים, ברנסטין כתב סיפור עיתונאי גדול ובו חשף את הברית בין האפיפיור יוחנן פאולוס השני לבין נשיא ארצות הברית רונלד רייגן. בשנת 1996, בשיתוף עם מרקו פוליטי, מומחה לענייני הוותיקן, הוא פרסם ביוגרפיה של האפיפיור בשם His Holiness. בספר מייחס ברנשטיין לאפיפיור תפקיד מרכזי בנפילת הקומוניזם במזרח אירופה.
בשנת 1992 ברנסטין כתב מאמר ראשי בשבועון ניו ריפבליק בו גינה את נטיית העיתונות המודרנית לסיפורי שערוריות ולהתמקדות ברכילות על ידוענים, תחת לסקר חדשות. המאמר נשא את הכותרת "תרבות האידיוטיות" (The Idiot Culture).
בשנת 2007 פרסם ברנסטין ביוגרפיה על הילרי קלינטון. הספר היה בראש רשימת רבי המכר של הניו יורק טיימס במשך שלושה שבועות, אף שעל פי הערכות מאוחרות יותר מכירות הספר היו נמוכות מציפיות המוציא לאור.
ברנסטין מרבה להופיע כפרשן פוליטי בערוצי החדשות האמריקאים.
פרסים והוקרה

פרס ג'ורג' פולק (1972)
פרס וורת' בינגהאם (1972)
פרס פוליצר לשירות הציבור (1973)
הערות שוליים

↑  Carl Bernstein. huffingtonpost.com
↑  Carl Bernstein, The Idiot Culture. The New Republic, June 8, 1992
| --- | --- |
בקרת זהויות :  NLI: 987007258676905171  PLWABN: 9810645443005606  BIBSYS: 90168310  BNE: XX843290  BnF: cb125897482 (data)  CANTIC: a12235696  CiNii: DA01423520  GND: 132720663  ICCU: RAVV032209  ISNI: 0000 0000 8406 3455  LCCN: n82130566  LNB: 000046135  NDL: 00433125  NKC: xx0003809  NLA: 35017963  NLK: KAC199602367  NSK: 000389840  NTA: 074799010  RERO: 02-A002997903  SELIBR: 306238  SNAC: w6xp86b3  SUDOC: 050541277  Trove: 792471  VcBA: 495/322157  VIAF: 108987085   WorldCat (עם VIAF): 108987085
הארי פוטר: אלופי הקווידיץ'

| --- | --- |

 כללי
 תאריך הוצאה:  September 3, 2024
 סוגה:  משחקי ספורט ממוחשבים
 פיתוח:  Unbroken Studios
 הוצאה לאור:  Warner Bros. Games
 ארץ מקור:  ארצות הברית 
 שפות:  אנגלית 
 דרישות תוכנה
 מצבי משחק:  משחק מחשב מרובה משתתפים 
 פלטפורמות:  Nintendo Switch PlayStation 4 PlayStation 5 Windows Xbox One Xbox Series X/S
 
 https://www.quidditchchampions.com/en
 
הארי פוטר: אלופי הקווידיץ' (Harry Potter: Quidditch Champions) הוא משחק וידאו ספורט-קוסמים שמפותח על ידי Unbroken Studios ופורסם על ידי Warner Bros. Games תחת התווית Portkey Games. המשחק מתמקד בספורט קווידיץ' מתוך היקום של הארי פוטר. השחקן שולט בדמות אחד השחקנים שמחזיקה בעמדה ספציפית בקווידיץ' ועוסקת במשימות יחיד ובמצבי מרובה משתתפים תחרותיים.
הפיתוח החל מספר שנים לפני ההכרזה באפריל 2023, המשחק יצא ב-3 בספטמבר 2024 עבור Nintendo Switch, PlayStation 4, PlayStation 5, Windows, Xbox One ו-Xbox Series X/S, כאשר הוא זמין מהיום הראשון ב-PlayStation Plus.
משחקיות

הארי פוטר: אלופי הקווידיץ' הוא משחק ספורט מרובה משתתפים המתמקד בתחרות. המשחק סובב סביב קווידיץ', ספורט פופולרי ביקום הארי פוטר. שחקנים יכולים להתאים אישית את הדמות שלהם ולבחור מתוך ארבע עמדות שונות: שומר, רודף, חובט, מחפש.
למשחק יש גם כמה חריגות מחוקי הקווידיץ' המסורתיים מהספרים והסרטים, כולל הדברים הבאים:
לקבוצות יש חובט אחד במקום שניים, ובסך הכל שישה שחקנים לקבוצה במקום שבעה.
תפיסת הסניץ' המוזהב שווה 30 נקודות במקום 150 והוא איננו מסיים את המשחק באופן אוטומטי.
במקום לשחק עד שהסניץ' נתפס, קבוצות משחקות עד שנגמר הזמן או עד שקבוצה אחת קולעת 100 נקודות.
אם התוצאות שוות עם תום הזמן, הן ימשיכו לשחק עד שאחת מהן  תקלע נקודה שוברת שוויון (בדומה לשער הזהב) או כאשר תופסים את הסניץ שוב,
שחקנים יכולים לפגוש או לשחק בתור דמויות מוכרות רבות מהסדרה. מצב הקריירה לשחקן יחיד מאפשר לשחקנים לא רק לשחק בגביע הקווידיץ' הבין-ביתי של הוגוורטס, אלא גם גביע הקווידיץ' החדש של בתי ספר תלת קוסמים בסגנון של טורניר הקוסמים המשולש, ולבסוף גביע העולם בקווידיץ' המייצג את אחד מ-16 מדינות.
פיתוח והכרזה

ההכרזה הגיע כ-20 שנה לאחר המשחק הקודם בנושא קווידיץ' הארי פוטר: גביע העולם בקווידיץ'. הסגנון הוויזואלי של המשחק נבדל ממשחקי הארי פוטר אחרים כגון הוגוורטס לגאסי, שכן הוא שואף לקבל מראה מצויר ופחות ריאליסטי. למרות היותו מתרחש ביקום עולם הקוסמים, המשחק אינו עיבוד ישיר לספרים או לסרטים. והמפתחים שואפים לשמור על האותנטיות של החזון המקורי של ג'יי קיי רולינג, תוך הצגת אלמנטים חדשניים המאפשרים למעריצים לחקור את עולם הקסם בדרכים חדשות. לרולינג אין מעורבות ישירה בפיתוח המשחק.
במאי 2023, צילומי משחק עלו ב־Reddit ובאתרים דומים. האחים וורנר והסירו במהירות את כל התוכן שדלף. באוגוסט 2023 דלפו קטעים נוספים, שבהם שחקנים לוקחים על עצמם את התפקידים של דמויות ידועות כמו הארי פוטר ורון וויזלי.
באפריל 2023, Warner Bros. Games חשפו את המראה הראשון של אלופי הקווידיץ', יחד עם ההכרזה על מבחן-משחק (אלפא טסט) מוגבל להרשמה.
ביוני 2024 המשחק פורסם בחנויות הדיגיטליות השונות למחשב האישי, וניתן להוסיפו לרשימת המשאלות (Wishlist).
ב-29 ביולי פורסם גיימפלי ראשון מתוך המשחק, כמו כן נחשף שלמשחק יפורסמו גרסת משחק יחיד ומשחק מרובה משתתפים.
פיתוח והכרזה > שחרור

המשחק שוחרר ל-Windows ולקונסולות הביתיות (חוץ מהסוויץ') בספטמבר 2024, המשחק הגיע עם חבילת הרחבה בשם 'The Legacy Pack', שתכלול תוכן בלעדי מ-Hogwarts Legacy גרסת הסוויץ' שותחררה ב-8 בנובמבר 2024.
הערות שוליים

↑  Warner Bros. Games (2024-06-07), Harry Potter: Quidditch Champions - Official Reveal Trailer, נבדק ב-2024-06-09
↑  ורוניקה נועם לוזון Posted 23 באפריל 2023 14:00, המשחק Harry Potter: Quidditch Champions הוכרז רשמית, באתר IGN Israel, ‏2023-04-23
↑  תומר סגל, הארי פוטר: אלופי הקווידיץ' מקבל תאריך וישוחרר ל-PlayStation Plus ביום הראשון, באתר GamePro, ‏2024-06-07
↑  Harry Potter: Quidditch Champions announced for consoles, PC, Gematsu, ‏2023-04-17 (באנגלית אמריקאית)
↑  Ford James, Harry Potter Quidditch Champions reveal explains why it wasn’t in Hogwarts Legacy, VideoGamer, ‏2023-04-17 (באנגלית אמריקאית)
↑  David Smith, Wizard Sport You Couldn't Play In Hogwarts Legacy Gets Own Game, Kotaku Australia, ‏2023-04-17 (ב־Australian English)
↑  Harry Potter Quidditch Champions : Est-ce qu'il faut s'inquiéter ?, Jeuxvideo.com, ‏2023-04-22 (בצרפתית)
↑  'Harry Potter: Quidditch Champions' will take the Wizarding World's broomstick sports online, Engadget, ‏2023-04-17 (באנגלית אמריקאית)
↑  Harry Potter: Quidditch Champions - Everything We Know, GameSpot (באנגלית אמריקאית)
↑  Michael Leri, Quidditch Champions Gameplay Leaks, WB Swiftly Takes it Down, GameRevolution, ‏2023-05-22 (באנגלית אמריקאית)
↑  Halley, Dimitry (2023-08-01). "Neues Spiel Harry Potter Quidditch Champions ist geleakt - mit zehn Minuten Gameplay!". GameStar (בגרמנית). נבדק ב-2024-06-08.
↑  ורוניקה נועם לוזון Posted 23 באפריל 2023 14:00, המשחק Harry Potter: Quidditch Champions הוכרז רשמית, באתר IGN Israel, ‏2023-04-23
↑  איתי בן טוב, סיכום האירוע המרכזי Summer Game Fest - כל המשחקים וכל ההכרזות, באתר GamePro, ‏2024-06-08
↑  Harry Potter: Quidditch Champions on Steam, store.steampowered.com (באנגלית)
↑  https://store.epicgames.com/en-US/p/harry-potter-quidditch-champions
↑  Harry Potter (2024-07-29), Harry Potter: Quidditch Champions - Official Trailer - “Welcome Students!", נבדק ב-2024-07-29
↑  Harry Potter: Quidditch Champions launches September 3 for PS5, Xbox Series, PS4, Xbox One, Switch, and PC, Gematsu, ‏2024-06-07 (באנגלית אמריקאית)
↑  https://www.quidditchchampions.com/en/faq
↑  https://www.quidditchchampions.com/en-us/faq
אלי רייזמן

אלכסנדרה רוז "אלי" רייזמן (באנגלית: Alexandra Rose "Aly" Raisman; נולדה ב-25 במאי 1994) היא מתעמלת עבר יהודייה-אמריקאית, פעמיים ברציפות האלופה האולימפית בתחרות הקבוצתית (לונדון 2012 וריו דה ז'ניירו 2016), אלופה אולימפית בתרגיל הקרקע (אולימפיאדת לונדון 2012), בעלת 6 מדליות אולימפיות, מהן 3 זהב, ואלופת העולם בתחרות הקבוצתית (2011 ו-2015).
קורות חיים

רייזמן נולדה בנידהם, מסצ'וסטס שבארצות הברית, להורים יהודיים. אימה היא לין (לבית פייבר), מתעמלת בצעירותה, ואביה הוא ריק רייזמן. היא הבכורה מבין ארבעה אחים ואחיות.
באליפות העולם בהתעמלות שנערכה ברוטרדם, הולנד בשנת 2010 זכתה רייזמן במדליית כסף בתחרות הקבוצתית (175.196 נק'), אחרי רוסיה (175.397 נק') ולפני סין (174.781 נק'). נוסף לכך, היא סיימה במקום רביעי בתרגיל הקרקע (14.716 נק') ובמקום 13 בתחרות הקרב-רב אישי (55.699 נק').
באליפות העולם בהתעמלות שנערכה בטוקיו, יפן בשנת 2011 זכתה רייזמן ב-2 מדליות: 1 זהב ו-1 ארד. את מדליית הזהב קיבלה בתחרות הקבוצתית (179.411 נק'), לפני רוסיה (175.329 נק') וסין (172.820 נק'). במדליית ארד זכתה בתרגיל הקרקע (15.000 נק'), אחרי קסניה אפנסייבה מרוסיה (15.133 נק') וסוי לו מסין (15.066 נק'). נוסף לכך, היא סיימה במקום הרביעי בתחרות הקרב-רב אישי (שולחן קפיצות 15.233, מקבילים מדורגים 12.900, קורה 14.525, קרקע 14.900, סה"כ 57.558) ובתרגיל הקורה (15.066 נק').
קורות חיים > זהב באולימפיאדת לונדון

באולימפיאדת לונדון (2012) הייתה רייזמן חלק מ"החמישייה העוצמתית" וזכתה ב-3 מדליות: 2 זהב, ו-1 ארד. בתחרות הקבוצתית זכתה בזהב (183.596 נקודות) לפני רוסיה (178.530 נקודות) ורומניה (176.414 נקודות). את תחרות הקרב-רב אישי סיימה במקום הרביעי, בתוצאה של 59.566 נקודות, זהה לזו של אליה מוסטפינה מרוסיה שלבסוף זכתה במדליית הארד לאחר שובר שוויון (במוקדמות דורגה רייזמן שנייה בתוצאה של 60.391 נקודות). במדליית ארד זכתה בתרגיל הקורה (15.066 נקודות), אחרי דנג לינלין (15.600 נקודות) וסוי לו (15.500 נקודות), שתיהן מסין.
רייזמן ביצעה את תרגיל הקרקע שלה למנגינת "הבה נגילה" והקדישה אותו לנפגעי טבח הספורטאים הישראלים באולימפיאדת מינכן וזאת כאקט מחאה על ההחלטה של הוועד האולימפי לא לקיים דקת דומייה לזכר הנרצחים וזאת חרף קמפיין ציבורי רחב שקרא לעשות כך. על תרגיל זה זכתה רייזמן במדליית זהב, לאחר שקיבלה ציון של 15.600 נקודות, ובכך הביסה את קטלינה פונור מרומניה (15.200 נקודות) ואת אליה מוסטפינה מרוסיה (14.900 נקודות).
בשל הישגיה, ב-2013 הוענק לה הכבוד להדליק את הלפיד בטקס הפתיחה של המכביה התשע-עשרה שנערכה בישראל.
קורות חיים > אולימפיאדת ריו 2016

לאחר שנת הפסקה החליטה רייזמן לחזור להתאמן לאולימפיאדה נוספת, והעפילה לאולימפיאדת ריו דה ז'ניירו (2016). היא זכתה בשלוש מדליות: 1 זהב ו-2 כסף. בתחרות הקבוצתית זכתה במדליית זהב ביחד עם לורי הרננדז, גבי דאגלס, סימון ביילס, ומדיסון קושיאן, בתוצאה של 184.897 נקודות, לפני רוסיה (176.688 נקודות) וסין (176.003 נקודות). היא התחרתה בשלושת המכשירים החזקים שלה: קפיצות (15.833 נקודות), קורה (15.000 נקודות) וקרקע (15.366 נקודות), ובכך הפכה לאמריקאית הראשונה (ביחד עם גבי דאגלאס) שזכתה ב-3 מדליות זהב בהתעמלות במשחקים האולימפיים. בתחרות הקרב-רב אישי זכתה במדליית כסף, בתוצאה של 60.098 נקודות, אחרי סימון ביילס (62.198 נקודות) ולפני אליה מוסטפינה (58.665 נקודות). בתרגיל הקרקע זכתה במדליית כסף, בתוצאה של 15.500 נקודות, אחרי סימון ביילס (15.966 נקודות) ולפני איימי טינקלר (14.933 נקודות).
חיים אישיים

ב-2018 חשפה רייזמן שבמהלך אימוניה גם היא הותקפה מינית על ידי רופא נבחרת ההתעמלות האמריקאית, לארי נאסר (אנ'). נאסר הורשע בשורה של מעשים מגונים ותקיפה מינית בעשרות מתעמלות צעירות במשך שנים, ועל החזקת פורנוגרפיית קטינים, עברות בגינן נגזרו עליו עד 175 שנות מאסר. על כך זכתה יחד עם חברותיה בפרס "ארתור אש" למעשי אומץ וגבורה בתחום הספורט.
הערות שוליים

↑  אסי ממן, ‏אלי רייזמן: חיי השתנו מאז ההישג, ישראל נהדרת, באתר ONE‏, 21 ביולי 2013
↑  ynet ספורט, רייזמן העידה נגד נאסר: "אנחנו חזקות ואתה כלום", באתר ynet, 19 בינואר 2018
↑  YNET, עד 175 שנות מאסר לרופא המתעמלות האמריקניות שהורשע בתקיפה מינית, באתר כלכליסט, 24 בינואר 2018
| --- | --- |
בקרת זהויות :  NLI: 987007405801305171  GND: 1194195873  ISNI: 0000 0003 8460 9042  LCCN: no2012140144  VIAF: 276972964   WorldCat (עם VIAF): 276972964
דוד פוקס

| --- | --- |
אין תמונה חופשית
 לידה:  13 באוגוסט 1931 שיקגו, ארצות הברית 
 פטירה:  19 בדצמבר 2019 (בגיל 88) 
 מקום קבורה:  הר המנוחות 
 תקופת הפעילות:  ? – 19 בדצמבר 2019 
 רבותיו:  הרב חיים קרייזווירט, הרב שלמה זלמן אוירבך
 
הרב דוד פוקס (ל' באב ה'תרצ"א, 13 באוגוסט 1931 – כ"א בכסלו ה'תש"פ, 19 בדצמבר 2019) היה רב ישראלי, מחנך ופדגוג, מרבני ישיבת נתיב מאיר, ממייסדי כולל מר"ץ וישיבת חברותא, ומעצב תוכניות להוראת גמרא בבתי הספר והתיכונים הממלכתיים־דתיים.
ביוגרפיה

דוד פוקס נולד בשיקגו בשנת ה'תרצ"א (1931) ליעקב ושרה חנה. למד בבית ספר ובתיכון ממשלתי, ואת לימודי היהדות השלים אחרי הצהרים ב"היברו־סקול". לאחר לימודי התיכון נרשם ללימודי ביולוגיה וכימיה באוניברסיטת שיקגו ובמקביל שימש כמדריך בתנועת בני עקיבא. בהיותו סטודנט פגש ברב חיים קרייזווירט, ראש ישיבה בבית המדרש לתורה בעיר, והיה לתלמידו המובהק. בעקבות המפגש ביניהם, עזב פוקס את לימודיו באוניברסיטה והחליט להקדיש את חייו לחינוך.
בשנת ה'תשי"ב (1952), בגיל 21, נישא פוקס לברכה לבית ורשבסקי (נפטרה באב ה'תשפ"א, יולי 2021). החל ללמד גמרא בתיכון היהודי "Chicago Jewish Academy" ובתלמוד תורה בעיר. במסגרת עבודתו התיידד עם הרב יהודה קופרמן, ומאז נעשו השניים לידידים קרובים במשך כל חייהם.
ביוגרפיה > עלייה ארצה והוראה בנתיב מאיר

בשנת ה'תשי"ז (1957) עלה ארצה, ובעקבות ידידו הרב קופרמן שעלה שנה לפניו וסייע לו בעליה התיישב בשכונת בית וגן בירושלים. הוא החל ללמד בישיבת נתיב מאיר בעקבות המלצה שקיבל עליו ראש הישיבה הרב אריה בינה. הרב פוקס לימד בישיבה כעשרים שנה ונודע כמחנך יוצא דופן, בעיקר בזכות גישתו הייחודית לחינוך ודרכי הוראת הגמרא בהן נקט. במקביל לימד במכללת ירושלים לבנות שהקים הרב קופרמן, בעיקר בנות תוכנית חו"ל, שהגיעו מארצות הברית לשנה בארץ. במסגרת עבודתו בישיבה העמיד תלמידים רבים, ביניהם ידועים כרב והסופר חיים סבתו, הרב יובל שרלו, הרב רא"ם הכהן, הרב רפי פרץ, אלחנן גלט, הרב יעקב מדן, ואחרים.
מאז עלותו ארצה נקשר במיוחד לרב שלמה זלמן אוירבך, אשר עמד בראש ישיבת קול תורה בשכונתו, הושפע ממנו רבות לאורך עשרות שנים והיה לתלמידו המובהק. כן היה מקורב לרב בן ציון פריימן.
ביוגרפיה > כולל מר"ץ, ישיבת חברותא ומסגרות נוספות

באלול ה'תשל"ד (1974), עם ייסוד כולל מר"ץ, הציע הרב אורי כהן לרב פוקס ללמד הלכה בכולל שייסד במבשרת ציון. הרב פוקס סירב בתחילה אך לאחר כשנה, משראה כי הרב כהן אינו מוצא אדם אחר, נעתר לבקשתו והחל ללמד בקביעות כר"מ בכולל. ברבות השנים הפך פוקס לבר־סמכא בהוראת גמרא, והוזמן לבימות רבות ושונות כדי להציג את גישתו הלימודית.
בשנת ה'תשנ"ב (1992), לקראת ייסוד ישיבת חברותא, הזמין הרב שמעון אדלר, תלמידו של פוקס מישיבת נתיב מאיר, את רבו להצטרף להקמת הישיבה ולכתיבת תוכניות הלימוד הייחודיות למסגרתה המותאמת לתלמידים מתקשים. מלבד כתיבת התוכניות, הדריך פוקס את צוות ההוראה בישיבה מדי שבוע.
בשנת ה'תש"ס (2000) שב אדלר, שנתמנה בינתיים לראש מנהל החינוך הממלכתי הדתי (החמ"ד), והזמין את פוקס לייסד קבוצת חשיבה אשר תעסוק בשיפור הדרכים להוראת גמרא בחינוך הדתי. המסגרת הראשונה נקראה "ללמוד וללמד", והיא פעלה בשיתוף קרן וולפסון.
לאחר מכן הועמד פוקס בראש בית המדרש "לפניהם", במסגרתו עסקו עשרה ר"מים מישיבות תיכוניות בשאלת הוראת הגמרא בישיבות התיכוניות. לצד פוקס עמד ד"ר שלמה בן אליהו, אשר הופקד על ההיבטים המקצועיים של תוכניות הלימוד, ההערכה ועוד. התפיסה הפדגוגית שפותחה ב"לפניהם" השפיעה רבות על הלמידה במנהל החינוך הדתי, ובעקבותיה נוצרו תוכניות "תורת חיים" ו"לב לדעת". רבנים רבים מבוגרי התוכנית המשיכו להגדיר עצמם כתלמידיו גם לאחר סיום התוכנית  עודד וליווה את הרב דניאל ברק ווינט בפרויקט גמרא סדורה. לדברי הרב ד"ר פנחס היימן, הרב פוקס היה בין תומכי גישת שיטת הרבדים.
בשנת ה'תשע"ז קיבל את אות "מחנך למופת".
ביוגרפיה > פטירתו

הרב דוד פוקס הלך לעולמו ביום חמישי, כ"א בכסלו ה'תש"פ (19 בדצמבר 2019), בהיותו כבן 88, ונטמן בהר המנוחות בירושלים.
בשנת ה'תשפ"ג, 3 שנים לאחר פטירתו, יזמו תלמידיו פרויקט לזכרו בשבת פרשת וישלח, "שבת ר' דוד", שבה תלמידיו הרבים מסרו שיעורים לזכרו בכל רחבי הארץ.
משפחתו

אחיו פרופ' סימור (שלמה) פוקס, עמד במשך 14 שנים בראש בית הספר לחינוך באוניברסיטה העברית, יוזם ומקים מכון מנדל למנהיגות ואביו של הבמאי איתן פוקס.
לרב דוד פוקס ואשתו ברכה שבעה ילדים. ביניהם האלוף יהודה פוקס, ששימש מפקד פיקוד המרכז. בנו ארל'ה פוקס הוא מנכ"ל קיבוץ נען. אחת מנכדותיו, רות, נולדה כשהיא סובלת ממוטציה קשה של מחלת סיסטיק פיברוזיס (CF). לצד משפחתה, טיפל בה פוקס במשך השנים, ליווה את הטיפולים בה, והושפע במיוחד מחוויית חייה. היא נפטרה כבת שתים עשרה.
לקריאה נוספת

שמעון אדלר, רחל אטון, חיותה דויטש ואורי ליפשיץ, לנטוע שמים: פרקי חיים וחינוך – שיחות עם ר' דוד פוקס, הוצאת מכללת הרצוג – תבונות, ה'תשע"ו
הרב שמעון אדלר והרב דוד פוקס, 'תורה של חיים: ניסוי בהוראת תורה בישיבת אמי"ת חברותא', שמעתין 141–142, אייר–אב ה'תש"ס, עמ' 121–135
הרב דוד פוקס, 'הנך כולהו ברכתא נינהו: עיון במשנת רשב"י', המעין [כד, ד], תמוז ה'תשמ"ד, עמ' 1–9
הנ"ל, 'במאי קמפלגי? להגדרת הכוונה והשלכותיה בהלכה', המעין [לב, א], טבת ה'תשנ"ב, עמ' 52–61
הנ"ל, כאילו גמרא (על לימוד הגמרא בישיבות התיכוניות), צהר, יז, תשס"ד, עמ' 143–148
הנ"ל, נלמד להקשות, בתוך: לב לדעת: לקראת למידה משמעותית, בעריכת משה וינשטוק, מינהל החינוך הדתי חש"ד, עמ' 85–91
הערות שוליים

↑  הרב יובל שרלו, ‏הרב שרלו סופד לרב פוקס: חב לו את חיי הרוחניים,  באתר כיפה, 19 בדצמבר, 2019  8:32
↑   תורת אמת היתה בפיהו - הספד לרב דוד פוקס | הרב רא"ם הכהן, סרטון  באתר יוטיוב (אורך: 1:11:43); ניצן קידר, הרב רא"ם הכהן: "הרב פוקס היה איש אמת שאין שני לו", באתר ערוץ 7, 19 בדצמבר 2019
↑  רפי פרץ, "המורה שלי, ההשראה שלי": הפוליטיקאים מספרים על המורים שלימדו אותם, באתר ישראל היום, ‏19.08.2019
↑  אלחנן גלט, המסירות של ר' דוויד, באתר עולם קטן
↑  הרב חיים טרבלסי, ‏דמות חינוכית שחן וחיוך נסוך עליה • פרידה מהרב דוד פוקס, באתר "סרוגים", 20 בדצמבר 2019
↑  אתר לב לדעת.
↑  ראו מכתבו בספר גמרא סדורה: מסכת מגילה, תמוז תשע"ב, עמ' 13; הרב דניאל ברק ווינט, ‏האמת היתה חלק ממנו • הספד לרב דוד פוקס זצ"ל, באתר "סרוגים", 19 בדצמבר 2019
↑  קובי נחשוני, הרב היימן: "אם רבדים לא יאושר – נלך לבג"ץ", באתר ynet, 8 ביולי 2008
↑  ערוץ 7, הרב דוד פוקס הלך לעולמו, באתר ערוץ 7, 19 בדצמבר 2019
↑  Rabbi David's Shabbat, חברות
| --- | --- |
בקרת זהויות :  NLI: 987007475141305171  LCCN: no2017079046  VIAF: 30149912332606210895   WorldCat (עם VIAF): 30149912332606210895
ולדימיר פטר

| --- | --- |
אין תמונה חופשית
 לידה:  28 ביוני 1947 (בן 77) בודפשט, הרפובליקה ההונגרית 
 פרסים והוקרה:  פרס מונקאצ'י (1989)  אמן מצטיין של הונגריה (1996) 
 
ולדימיר פטר (בהונגרית: Péter Vladimir;‏ בודפשט, 28 ביוני 1947) הוא פסל וצורף יהודי-הונגרי זוכה פרס על שם מיהאי מונקאצ'י, פרס האמן המצטיין. הוא חבר באקדמיה לספרות ואמנויות סצ'ני (1993) (נוסד על ידי האקדמיה ההונגרית למדעים בשנת 1992, עבור נציגי הספרות והאומנויות שלא יוצגו באקדמיה מאז 1949 - עליית הקומוניסטים לשלטון). הוא חבר קבוע בבית הספר לדוקטורט של MOME (אוניברסיטת מוהולי-נאג' לאמנות ועיצוב).
תחום המחקר שלו

תכשיטים והכנת תכשיטים. תחומים מסורתיים וחדשים של עיצוב מתכת, פלסטיקה מיושמת ומטבעות. שימוש באותיות תלת־ממדיות בחללים בנויים. שלטים פלסטיים של זיכרון תרבותי. מתודולוגיה לחינוך אמנות העיצוב.
קורות חיים

ולדימיר פטר נולד במשפחה יהודית אמנותית, אמו הייתה מרגיט אנה ציירת, אביו אימרה פטר היה עיתונאי ומבקר אמנות. פטר סיים את לימודיו במחלקה לצורפות של המכללה לאמנויות שימושיות (1968–1973). המאסטר שלו היה הצורף יוז'ף אנגלס. משנת 1983 עמד בראש המחלקה לעבודות מתכת של המחלקה לעיצוב במכללה לאמנויות שימושיות (כיום אוניברסיטת מוהולי-נאג' לאמנות ועיצוב - MOME). הוא היה מעורב באופן פעיל בהקמת מחלקת "יצירת נושאים", בה היה ראש המחלקה הראשון. המחלקה משלבת את עבודתם של שלוש מגמות קודמות (קרמיקה, זכוכית, מתכת). הוא השיג את התואר DLA (דוקטורט) ב-1989 והתמנה לפרופסור באוניברסיטה ב-1997. ראש מחלקה משנת 2001. הוא פרופסור מנחה ברציפות בבית הספר לדוקטורט של MOME.
משנות ה-70 היה המייסד של בית הספר לעיצוב מתכת ועיצוב צורות, צורף שמלבד תכשיטיו הייחודיים, בלט גם בפסליו באווירה מיוחדת. בשנת 1975, היה חלק מהקמת קבוצת האמנים Manual. ב-1980, בסיור לימודי בדנמרק, למד את מערכת החינוך ואת מפעל עיצוב הכסף הידוע בעולם "הנס הנסן", והדגמים שלו נכללו בקולקציה של החברה עד 1992. בשנת 1993 הקים מפעל תכשיטים - לימים גלריה - בשם WLADIS, המשמשת להצגת והפצת התכשיטים שעוצבו על ידו תחת שם המותג WLADIS. בנוסף לעיצוב תכשיטים, עיצוב פרסים, גביעים שונים וחפצי שימוש מעשירים גם הם את הרפרטואר שלה. החומר האהוב עליו הוא כסף, הוא מעדיף ליצור ממנו, אבל הוא עובד מצוין גם בחומרים רבים אחרים (אבנים יקרות, אבנים חצי יקרות, אריחים, זכוכית, עצם, עור, טקסטיל, קרטין, ברזל יצוק (חישול), עץ).
הוא אמן מציג מאז 1970, תערוכת היחיד המשמעותית הראשונה שלו הייתה ב-1977 בגלריה הלאומית של הונגריה. הוא זכה בפרסים בתערוכות עולמיות וביאנלות בינלאומיות עם התכשיטים ועבודות הצורפות שלו. יצירותיו נשמרות באוספים ציבוריים ופרטיים בולטים ( המוזיאון ההונגרי לאמנויות שימושיות, אוסף קוך).
תערוכותיו (מבחר) > יחיד

1970 • מועדון Eötvös University Eötvös Loránd, בודפשט
1975 • גלריה אויפשט, בודפשט
1977 • סדרת סדנאות, הגלריה הלאומית של הונגריה, בודפשט
1984 • Electrum Gallery, London
1992 •Galerie Sofie Lachaert, גנט
1997 • גלריה דורוטיה, בודפשט
2001 • גלריה ארדס, סנטאנדרה
2004 לדימיר פטר הצורף וסטודיו מאנה, גלריית פונטון - חלל התצוגה של אוניברסיטת מוהולי-נאגי לאמנויות, בודפשט
תערוכותיו (מבחר) > קבוצתי

תערוכת הכסף העולמית 1973, מקסיקו סיטי
1976, 1979, 1986, 1988 • Handwerksmesse, תערוכת תכשיטים, מינכן
1975-1985 • תערוכות ידניות: ברוז', פריז, וינה, בודפשט, הלסינקי
1979 • Manual, Műcsarnok, Budapest
1980 • אינטליגנציה של היד, Műcsarnok, Budapest
1982 • תערוכת אמנויות שימושיות בהונגריה, הלסינקי
1984, 1987 • גלריית אלקטרום, לונדון
1989 • שבועות התרבות ההונגריים, מרכז ברביקן, לונדון
1990 • אופנה ומחזה, מוזיאון ארנסט, בודפשט
1995 • גלריה לאמנות-זכוכית, אוטרכט
1996 • פינת הסדנאות, המוזיאון לאמנויות שימושיות, בודפשט
1994-1997 • תערוכות ולדיס • וינה, בודפשט, גנט
1997 • Galerie Kunst im Licht, המבורג
2001 • תעשייה-אמנות. תערוכת אמנות תעשייתית של מילניום, Műcsarnok, בודפשט
2007 • אז ועכשיו – תערוכה של קבוצת מנואל, Zsófi Faur - גלריית ראדיי, בודפשט
2009 • Karika, גלריה סטרלינג, בודפשט
2010 • הודו - תערוכת גלריית תכשיטים סטרלינג, גלריית סטרלינג, בודפשט
2015 • LOOT, המוזיאון לאמנויות ועיצוב, ניו יורק
עבודותיו הציבוריות (מבחר)

Festett szobor (üvegszálas poliészter, 1973-1977, Budapest, Hungária Kávéház)
A "Generális" szobor cégér (üvegszálas poliészter, 1978 Sopron, Tábornok-ház)
Madarak (festett üvegszálas poliészter, 1980-as évek, Budapest, Malév 2. Terminál)
Szobrok (bronz, zománc, 1989, Budapest, Atrium Hyatt)
Múzsa (bronz, öntöttvas, 1990, Szentendre, Anna Margit-Ámos Imre Múzeum)
Szökőkút (bronz, gránit, mészkő, 1993, Budapest, Café Remiz)
Cégér (aranyozott bronz, üveg, zománcozott acéllemez, 1995, Budapest, Nagyházi Galéria)
Tórapajzs (ezüst, üveg, 1997, Budapest, Sim Shalom Közösség)
Állatalakos lámpák, falikutak (Centrál Kávéház, 1999)
Fortuna (bronz, 2000, Fortuna-ház, Budai Várnegyed).
Vásárhelyi Miklós Emlékjel (Rijeka 2005)
Fejtő Ferenc Emlékjel (Nagykanizsa 2009)
פרסים והוקרה (בחירה)

1973: תערוכת כסף בעולם, פרס שני, מקסיקו סיטי
1978: ארבעת השנה הבינלאומית לאמנויות יפות ואמנויות שימושיות, ארפורט, פרס ראשון
הביאנלה הבינלאומית לתכשיטים, Jablonec, סלובקיה, פרס ראשון;
1985: רביעיית צורפים ומתכות, מישקולץ, פרס ראשון;
1986: Handwerksmesse, תערוכת תכשיטים, מינכן, פרס חבר השופטים;
1987: תחרות כיריים בינלאומית, פרס מיוחד, לונדון
1989: פרס מיהאי מונקאצ'י
1996: פרס האמן המצטיין
ראו גם

S. Katalin Nagy : ולדימיר פטר. בודפשט: Corvina, 1979. 44 עמ'. 20 (סר. סטודיו קורווינה).
המקום בו כסף הופך לתכשיטים, ראיון עם אמן הצורפות ולדימיר פטר
לקריאה נוספת

Kortárs magyar művészeti lexikon III. (P–Z). Főszerk. Fitz Péter. Budapest: Enciklopédia. 2001. ISBN 963-8477-46-6 Online elérés (לקסיקון אמנים בני זמננו)